《独不见》
明代·江源

天子肆北征，夫婿去应募。白马黄金羁，翩翩玉门戍。

握手与君别，去往东西路。十步一徘徊，五步一反顾。

忆妾别君时，杨柳摇金缕。今年妾忆君，芙蓉委秋露。

底事无回期，衷情复谁托。搴帷独不见，默然伤迟暮。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。